
Darbības programmas “Eiropas Savienības fondu 2021.–2027. gada plānošanas perioda darbības programma” prioritārā virziena “Nodarbinātība un sociālā iekļaušana” 4.3.1. specifiskā atbalsta mērķa “Veicināt sociāli atstumto kopienu, migrantu un nelabvēlīgā situācijā esošo grupu sociāli ekonomisko integrāciju, izmantojot integrētus pasākumus, tostarp mājokļu un sociālo pakalpojumu jomā” 4.3.1.3. pasākuma “Sociālo mājokļu atjaunošana vai jaunu sociālo mājokļu būvniecība” īstenošanas noteikumi
Izdoti saskaņā ar Eiropas Savienības fondu 2021.-2027.gada
plānošanas perioda vadības likuma 19.panta 13.punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Darbības programmas “Eiropas Savienības fondu 2021.–2027. gada plānošanas perioda darbības programma” prioritārā virziena “Nodarbinātība un sociālā iekļaušana” 4.3.1. specifiskā atbalsta mērķa “Veicināt sociāli atstumto kopienu, migrantu un nelabvēlīgā situācijā esošo grupu sociāli ekonomisko integrāciju, izmantojot integrētus pasākumus, tostarp mājokļu un sociālo pakalpojumu jomā” 4.3.1.3. pasākumu “Sociālo mājokļu atjaunošana vai jaunu sociālo mājokļu būvniecība” (turpmāk – pasākums);
· 1.2. pasākuma mērķi un mērķa grupu;
· 1.3. pasākumam pieejamo finansējumu;
· 1.4. prasības Eiropas Reģionālās attīstības fonda projekta (turpmāk – projekts) iesniedzējam;
· 1.5. atbalstāmo darbību un izmaksu attiecināmības nosacījumus.
· 2. Pasākuma mērķis ir nodrošināt cilvēka cienīgiem dzīves apstākļiem atbilstoša mājokļa pieejamību sociāli mazaizsargātām personām un samazināt rindas pašvaldībās šādu mājokļu izīrēšanai.
· 3. Pasākuma mērķa grupa ir personas, kuras ir reģistrētas likuma “Par palīdzību dzīvokļa jautājumu risināšanu” 3. panta 1. un 2.punktā minētās palīdzības saņemšanai.
· 4. Pasākuma mērķi sasniedz, īstenojot šo noteikumu 23. punktā minētās atbalstāmās darbības un sasniedzot šādus uzraudzības rādītājus:
· 4.1. rezultāta rādītājs:
· 4.1.1. līdz 2024.gada 31. decembrim – ir radīti vismaz 200 pašvaldību sociālie vai īres dzīvokļi;
· 4.1.2. līdz 2029.gada 31.decembrim – ir radīti vismaz 1865 pašvaldību sociālie vai īres dzīvokļi.
· 4.2. iznākuma rādītājs: līdz 2029. gada 31.decembrim – vismaz 1865 mājsaimniecībām (ģimenēm) ir nodrošināti pašvaldību sociālie vai īres dzīvokļi.
· 5. Pasākumu īsteno atklātas projektu iesniegumu atlases veidā. Ja projektu iesniegumu iesniegšanas atlases ietvaros netiek apgūts viss pasākumam pieejamais finansējums vai tiek piešķirts papildu finansējums, sadarbības iestāde organizē papildu atlases kārtas par pieejamo finansējumu.
· 6. Pasākuma ietvaros atbildīgās iestādes funkcijas pilda Ekonomikas ministrija.
· 7. Pasākuma īstenošanas vieta ir Latvijas Republika.
· 8. Pasākumam pieejamais kopējais attiecināmais finansējums ir 60 900 000 euro, tai skaitā Eiropas Reģionālās attīstības fonda finansējums – 51 765 000 euro un pašvaldību budžeta līdzfinansējums –  9 135 000 euro.
· 9. Šo noteikumu 8. punktā minētais pasākumam pieejamais kopējais attiecināmais finansējums ir paredzēts:
· 9.1. 21 000 000 euro, tai skaitā Eiropas Reģionālās attīstības fonda finansējums – 17 850 000 euro un pašvaldību budžeta līdzfinansējums 3 150 000 euro apmērā, šo noteikumu 23.1.apakšpunktā minēto atbalstāmo darbību finansēšanai;
· 9.2. 39 900 000 euro, tai skaitā Eiropas Reģionālās attīstības fonda finansējums – 33 915 000 euro un pašvaldību budžeta līdzfinansējums 5 985 000 euro apmērā šo noteikumu 23.2., 23.3. un 23.4. apakšpunktā minēto atbalstāmo darbību finansēšanai.
· 10. Eiropas Reģionālā attīstības fonda finansējuma apmērs nepārsniedz 85 % no projekta kopējā attiecināmā finansējuma.
· 11. Projekta iesnieguma minimālā kopējo izmaksu summa šo noteikumu 23. punktā minēto atbalstāmo darbību īstenošanai pirmajā atlases kārtā ir 200 000 euro.
· 12. Atlases kārtas ietvaros projekta iesniedzējs var iesniegt vienu projekta iesniegumu par 23.1. apakšpunktā minēto atbalstāmo darbību īstenošanu un vienu projekta iesniegumu par 23.2. - 23.4. apakšpunktā minēto atbalstāmo darbību īstenošanu.
· 13. Maksimālā kopējo attiecināmo izmaksu summa vienam projekta iesniegumam šo noteikumu 23.1. apakšpunktā minēto darbību īstenošanai atlases kārtas ietvaros katrā atsevišķā pašvaldības teritorijā nevar pārsniegt 500 000 euro un 2 500 000 euro Rīgas valstspilsētas pašvaldības teritorijā īstenotajiem projektiem.
· 14. Pasākuma ietvaros šo noteikumu 23.1. apakšpunktā minēto darbību īstenošanai un šo noteikumu 9.1. apakšpunktā minētā un pieejamā finansējuma ietvaros projekta iesniedzējs var iesniegt neierobežotu projektu iesniegumu skaitu.
· 15. Maksimālā kopējo attiecināmo izmaksu summa vienam projekta iesniegumam šo noteikumu 23.2. - 23.4. apakšpunktā minēto atbalstāmo darbību īstenošanai atlases ietvaros katrā atsevišķā pašvaldības teritorijā ir 4 000 000 euro un 12 000 000 euro Rīgas valstspilsētas pašvaldības teritorijā īstenotajiem projektiem.
·  
· 16. Pasākuma ietvaros šo noteikumu 23.2., 23.3. un 23.4. apakšpunktā minēto darbību īstenošanai un šo noteikumu 9.2. apakšpunktā minētā un pieejamā finansējuma ietvaros projekta iesniedzējs var iesniegt neierobežotu projektu iesniegumu skaitu.
II. Prasības projekta iesniedzējam un projekta iesniegumu atlase
· 17. Projekta iesniedzējs ir valstspilsētas vai novada pašvaldība vai tās izveidota iestāde, vai minēto pašvaldību kapitālsabiedrība, vai publiski privātā kapitālsabiedrība, kurā kapitāla daļas vai balsstiesīgās akcijas pieder vismaz vienai šajā apakšpunktā minētajai pašvaldībai, kas normatīvajos aktos noteiktās pašvaldību autonomās funkcijas ietvaros sniedz palīdzību iedzīvotājiem dzīvokļa jautājumu risināšanā, ja:
· 17.1. pašvaldības dzīvokļa jautājumu risināšanā sniedzamās palīdzības reģistrā ir rinda palīdzības saņemšanai, kas paredzēta likuma “Par palīdzību dzīvokļa jautājumu risināšanā” 3.panta 1. un 2.punktā;
· 17.2. pašvaldības teritorijā tiek sniegti pašvaldības finansēti sabiedrībā balstīti sociālie pakalpojumi.
· 18. Projekta iesniedzējam ir tiesības saņemt atbalstu šo noteikumu 23.2., 23.3. un 23.4. apakšpunktā minēto darbību īstenošanai, ja pašvaldībā notiek vai tiek plānota uzņēmējdarbību un nodarbinātību veicinošu pasākumu īstenošana.
·  
· 19. Projekta iesniedzējs saskaņā ar projekta iesniegumu atlases nolikuma prasībām sagatavo projekta iesniegumu un iesniedz to Kohēzijas politikas fondu vadības informācijas sistēmā 2021. - 2027. gadam.
· 20. Šo noteikumu 23.punktā minēto atbalstāmo darbību ietvaros projekta iesniedzējs vienā projekta iesniegumā var iekļaut investīcijas vairākos objektos (adresēs). Viena projekta iesnieguma ietvaros šo noteikumu 23.1. apakšpunktā minēto atbalstāmo darbību īstenošana nevar tikt apvienota ar 23.2. - 23.4. apakšpunktā minēto atbalstāmo darbību īstenošanu.
· 21. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem trīs mēnešu laikā no projektu iesniegumu iesniegšanas beigu datuma.
· 22. Projektu iesniegumu vērtēšanā un atbalsta piešķiršanā ievēro šādus principus:
· 22.1. savstarpēji salīdzina un vērtē projektu iesniegumus:
· 22.1.1. šo noteikumu 23.1. apakšpunktā minēto atbalstāmo darbību ietvaros un
· 22.1.2. šo noteikumu 23.2.-23.4. apakšpunktā minēto atbalstāmo darbību ietvaros;
· 22.2. ja, vērtējot projektu iesniegumus šo noteikumu 23.1.apakšpunktā minēto atbalstāmo darbību ietvaros atbilstoši kvalitātes kritērijiem, vairāki projekti saņem vienādu punktu skaitu, tad, sarindojot projektus, priekšroku dod projektam, kuru plānots īstenot pašvaldības teritorijā, kurā ir lielāks palīdzības reģistra rindā reģistrēto personu skaits likumā “Par palīdzību dzīvokļa jautājumu risināšanā” 3.panta 1. un 2.punktā minētās palīdzības saņemšanai;
· 22.3. ja, vērtējot projektu iesniegumus šo noteikumu 23.2.-23.4.apakšpunktā minēto atbalstāmo darbību ietvaros atbilstoši kvalitātes kritērijiem, vairāki projekti saņem vienādu punktu skatu, tad, sarindojot projektus, priekšroku dod projektam, kuru plānots īstenot pašvaldības teritorijā, kurā ir lielāks palīdzības reģistra rindā reģistrēto personu skaits likumā “Par palīdzību dzīvokļa jautājumu risināšanā” 3.panta 1. un 2.punktā minētās palīdzības saņemšanai.
III. Atbalstāmās darbības un attiecināmās izmaksas
· 23. Pasākuma ietvaros ir atbalstāmas šādas darbības:
· 23.1. pašvaldības īpašumā esošu un neizīrētu atsevišķu telpu vai telpu grupu atjaunošana vai pārbūve;
· 23.2. pašvaldības īpašumā esošu un neizīrētu ēku atjaunošana vai pārbūve;
· 23.3. pašvaldības īpašumā esošu jaunbūvju, kuru būvdarbi nav pabeigti un tās nav nodotas ekspluatācijā, pabeigšanas darbi;
· 23.4. jaunu dzīvojamo māju būvniecība.
· 24. Šo noteikumu 23.2. - 23.4. apakšpunktā minētās darbības ir atbalstāmas, ja projekta iesniegšanas brīdī projekta iesniedzējs ir apliecinājis, ka pēc projekta īstenošanas gada laikā tiks izstrādāts un iesniegts ēkas uzturēšanas plāns visam tā ekspluatācijas periodam un atbilstoši šo noteikumu 32.8.3. apakšpunktam tiks nodrošināta tā izpilde.
· 25. Šo noteikumu 23.punktā minētās darbības nav atbalstāmas, ja tās projekta īstenošanas rezultātā paredz izveidot kopdzīvojamās mājas vai kopdzīvojamās telpu grupas.
· 26. Pasākuma ietvaros attiecināmas ir:
· 26.1. būvprojekta, būvdarbu ieceres dokumentācijas, būvprojekta minimālā sastāvā, apliecinājuma kartes vai paskaidrojuma raksta izstrādes izmaksas visām projektā paredzētajām atbalstāmajām darbībām;
· 26.2. būvekspertīzes (ja nepieciešams), autoruzraudzības un būvuzraudzības izmaksas (ja nepieciešams);
· 26.3. energoefektivitātes novērtējuma izmaksas;
· 26.4. būves tehniskās apsekošanas atzinuma sagatavošanas izmaksas un būves tehniskās izpētes izmaksas (ja nepieciešams);
· 26.5. jaunas ēkas būvniecības, esošas ēkas pārbūves, esošas jaunbūves pabeigšanas darbu, kā arī esošu telpu/telpu grupu atjaunošanas darbu izmaksas atbilstoši būvatļaujā/paziņojumā par būvniecību/paskaidrojuma rakstā vai tāmē paredzētajam;
· 26.6. ēkas iekšējo inženiertīklu izbūves, pārbūves un atjaunošanas darbu izmaksas;
· 26.7. teritorijas labiekārtošanas izmaksas atbilstoši būvprojekta risinājumam, kas nepārsniedz 10% no projekta kopējām attiecināmajām izmaksām;
· 26.8. iekārtu un ierīču iegādes izmaksas virtuves un sanitāro telpu funkcionalitātes nodrošināšanai, kas nepārsniedz 10% no projekta kopējām attiecināmajām izmaksām.
· 27. Šo noteikumu 26. punktā norādītās izmaksas, kas radušās šo noteikumu 23.1. apakšpunktā minēto atbalstāmo darbību ietvaros, tiek attiecinātas apmērā, kas nepārsniedz 350 euro par vienu atjaunoto vai pārbūvēto dzīvojamās telpu grupas kopējās platības kvadrātmetru.  
· 28. Šo noteikumu 26. punktā norādītās izmaksas, kas radušās šo noteikumu 23.2. - 23.4. apakšpunktā minēto atbalstāmo darbību ietvaros, tiek attiecinātas apmērā, kas nepārsniedz 1 200 euro par vienu pārbūvēto vai izbūvēto dzīvojamās mājas kopējās platības kvadrātmetru.
· 29. Pasākuma ietvaros neattiecināmas ir izmaksas, kas nav minētas šo noteikumu 26.punktā, kā arī izmaksas, kas pārsniedz šo noteikumu 27. un 28. punktā minēto attiecināmo izmaksu apmēru.
· 30. Pasākuma ietvaros šo noteikumu 26.punktā minēto izmaksu pievienotās vērtības nodokļa izmaksas ir attiecināmās izmaksas:
· 30.1. projektos, kuru kopējās izmaksas ir mazākas nekā 5 000 000 euro (ieskaitot PVN);
· 30.2. projektos, kuru kopējās izmaksas ir vismaz 5 000 000 euro (ieskaitot PN), ja tās nav atgūstamas nodokļu politiku reglamentējošos normatīvajos aktos noteiktajā kārtībā.
· 31. Pasākuma īstenošanā atbalstāma vides prasību integrācija preču, pakalpojumu un būvdarbu iepirkumos (zaļais publiskais iepirkums), iepirkumus veicot saskaņā ar normatīvajiem aktiem publisko iepirkumu jomā un organizējot atklātu, pārredzamu, nediskriminējošu un konkurenci neierobežojošu procedūru.
IV. Projekta īstenošanas nosacījumi
· 32. Īstenojot projektu, finansējuma saņēmējs:
· 32.1. nodrošina Eiropas Savienības fondu publicitātes, saziņas un vizuālās identitātes prasību ievērošanu, kas noteiktas Eiropas Parlamenta un Padomes 2021.gada 24.jūnija Regulā (ES)  Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Regula Nr. 2021/1060), un normatīvajos aktos par kārtību, kādā Eiropas Savienības fondu 2021.-2027.gada plānošanas periodā nodrošināma publicitātes, saziņas un vizuālās identitātes prasību ievērošana;
· 32.2. ne retāk kā vienu reizi ceturksnī savā tīmekļvietnē ievieto aktuālu informāciju par projekta īstenošanu;
· 32.3. nodrošina, ka projekta attiecināmās izmaksas netiek finansētas vai līdzfinansētas,  kā arī nav plānots tās finansēt vai līdzfinansēt no citiem valsts un ārvalstu finanšu atbalsta instrumentiem;
· 32.4. nodrošina, ka šo noteikumu 23.3. un 23.4. apakšpunktā minētā dzīvojamā māja ir gandrīz nulles enerģijas ēka atbilstoši normatīviem aktiem par ēku energosertifikāciju, un to apliecina dzīvojamās īres mājas pagaidu energoefektivitātes sertifikāts;
· 32.5. nodrošina, ka šo noteikumu 23.punktā minēto atbalstāmo darbību īstenošanas rezultātā radītie izīrējamie dzīvokļi ir ar pilnu iekšējo apdari, vannas un tualetes telpas ir aprīkotas ar santehniku – izlietni, jaucējkrānu, podu un vannu vai dušas kabīni, un virtuve ir aprīkota ar santehniku – izlietni un jaucējkrānu;
· 32.6. nodrošina, ka divu mēnešu laikā pēc šo noteikumu 23.punktā minēto darbību pabeigšanas dzīvokļi tiek izīrēti šo noteikumu 3.punktā minētajām personām likuma “Par palīdzību dzīvokļa jautājumu risināšanu” 3.panta 1. un 2. punktā minētās palīdzības sniegšanai;
· 32.7. apņemas  vienošanās par projekta īstenošanu noteiktajā kārtībā un apjomā sniegt informāciju sadarbības iestādei par noslēgtajiem dzīvojamo telpu īres līgumiem projekta ietvaros atjaunotā, pārbūvētā vai izbūvētā dzīvokļa izīrēšanas gadījumā visā uzraudzības periodā;
· 32.8. nodrošina sasniegto rezultātu ilglaicīgumu, nepieļaujot projektā būtiskas izmaiņas, atbilstoši Regulas 2021/1060 65.panta noteikumiem  vismaz piecus gadus pēc noslēguma maksājuma veikšanas, tai skaitā,
· 32.8.1. nodrošina, ka projekta īstenošanas rezultātā izbūvētie, pārbūvētie vai atjaunotie dzīvokļi tiek izīrēti likumā “Par palīdzību dzīvokļu jautājumu risināšanā” 3.panta 1. un 2.punktā paredzētās palīdzības sniegšanai;
· 32.8.2. nodrošina, ka projekta īstenošanas rezultātā izbūvētās/pārbūvētās dzīvojamās mājas un atjaunotie dzīvokļi netiek atsavināti vai apgrūtināti ar lietu tiesībām, izņemot šo noteikumu 32.8.1.apakšpunktā minēto izīrēšanu, kā arī netiek mainīts to lietošanas veids;
· 32.8.3. nodrošina projekta īstenošanas rezultātā uzbūvēto, atjaunoto un pārbūvēto ēku un atjaunoto un pārbūvēto dzīvokļu uzturēšanu atbilstoši spēkā esošo normatīvo aktu prasībām, laikus plānojot to periodisku atjaunošanu un paredzot šiem darbiem finansējumu, tai skaitā atbilstoši šo noteikumu 24. punktā minētajam ēkas uzturēšanas plānam;
· 32.9. sedz projekta izmaksas no saviem līdzekļiem, ja tās ir pieaugušas un pārsniedz attiecināmo izmaksu apmēru.
· 33. Sadarbības iestāde, pamatojoties uz finansējuma saņēmēja rakstisku avansa pieprasījumu, nodrošina finansējuma saņēmējam avansa un starpposma maksājumus, nepārsniedzot 90 % no projektam piešķirtā finansējuma.
· 34. Projekts tiek uzskatīts par pabeigtu, ja finansējuma saņēmējs ir iesniedzis sadarbības iestādē noslēguma maksājuma pieprasījumu un ja pēc šo noteikumu 23.punktā minēto darbību pabeigšanas dzīvoklis vai dzīvokļi ir izīrēti (ir noslēgts attiecīgs īres līgums) kādai no šo noteikumu 3.punktā minētajām personām likumā “Par palīdzību dzīvokļa jautājumu risināšanu” noteiktajā kārtībā.
· 35. Pasākuma ietvaros projektu īsteno saskaņā ar vienošanos par projekta īstenošanu, bet ne ilgāk kā līdz 2029. gada 31. decembrim.
V. Noslēguma jautājums
· 36. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un ir radušās, sākot ar 2021.gada 1.janvāri.

